คนไทยลงทุนต่างประเทศพุ่ง
ธปท.คาดไตรมาส 3 เงินไหลออก 7,352 ล้านเหรียญสหรัฐ ไทยลงทุนต่างประเทศพุ่ง
31 ต.ค. 2558

ธปท.คาดไตรมาส 3 เงินไหลออก 7,352 ล้านเหรียญสหรัฐ ไทยลงทุนต่างประเทศพุ่ง 
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ไตรมาส 3 ปีนี้ ธปท.ประมาณการบัญชีเงินทุนเคลื่อนย้ายจะขาดดุล 7,352 ล้านเหรียญสหรัฐ สาเหตุสำคัญมาจากการออกไปลงทุนโดยตรงของคนไทย ที่คาดว่าจะสูงถึง 5,625 ล้านเหรียญสหรัฐ และการขายหลักทรัพย์ไทยของนักลงทุนต่างชาติ ที่ประเมินว่าไตรมาส 3 ต่างชาติขายหลักทรัพย์ไทยสุทธิ 1,727 ล้านเหรียญสหรัฐ
ทั้งนี้ การถอนเงินลงทุนของนักลงทุนต่างชาติจากไทย สอดคล้องกับทุกประเทศในตลาดเกิดใหม่ที่มีการขายออกสุทธิ จากการคาดการณ์ว่าธนาคารกลางสหรัฐ (เฟด) จะปรับขึ้นดอกเบี้ยในเดือน ก.ย.ที่ผ่านมา เงินทุนต่างชาติจึงไหลกลับไปยังประเทศตลาดหลักเพื่อปิดความเสี่ยง โดยเดือน ก.ย. ต่างชาติขายหลักทรัพย์สุทธิ 1,030 ล้านเหรียญสหรัฐ ต่อเนื่องจากเดือน ส.ค. ที่ขายสุทธิ 1,578 ล้านเหรียญสหรัฐ
สำหรับภาพรวมเสถียรภาพเศรษฐกิจในไตรมาส 3 ยังอยู่ในระดับที่น่าพอใจ โดยแนวโน้มดุลบัญชีเดินสะพัดไตรมาส 3 ยังคงเกินดุลประมาณ 6,400 ล้านเหรียญสหรัฐ เป็นการเกินดุลต่อเนื่องจากการเกินดุลการค้าประมาณ 9,600 ล้านเหรียญสหรัฐ แม้ว่าการส่งออกจะหดตัว แต่การนำเข้าหดตัวแรงกว่า ขณะที่ดุลบริการลดลงจากจำนวนนักท่องเที่ยวที่ลดลง
ด้านค่าเงินบาทในไตรมาส 3 อ่อนค่าลง 7% เมื่อเทียบกับสิ้นไตรมาสก่อน แต่ในเดือน ต.ค. เงินบาทกลับมาแข็งค่าขึ้น หลังนักลงทุนเริ่มคาดการณ์ว่าสหรัฐจะเลื่อนการขึ้นดอกเบี้ย โดย ณ วันที่ 21 ต.ค. เงินบาทปิดตลาด 35.57 บาท/เหรียญสหรัฐ แข็งค่าขึ้น 2.1% เทียบกับสิ้นเดือน ก.ย. ส่วนความผันผวนของเงินบาทเฉลี่ยในเดือน ต.ค. อยู่ที่ 7.6% เพิ่มขึ้นจากเดือน ก.ย. ที่ผันผวนเฉลี่ย 5.8% แต่ยังอยู่ระดับปานกลางเมื่อเทียบกับสกุลเงินอื่นในภูมิภาค
นางรุ่ง กล่าวว่า เศรษฐกิจไตรมาส 3 ปีนี้ ฟื้นตัวอย่างช้าๆ โดยการบริโภคภาคเอกชนอัตราติดลบน้อยลง โดยหดตัว 1.1% จากหดตัว 1.2% ในไตรมาสก่อน ด้านการลงทุนภาคเอกชน ขยายตัว 1.1% สูงกว่า 2 ไตรมาสก่อนหน้าที่ขยายตัว 0.6% และ 0.4% ตามลำดับ แต่ไม่ได้สะท้อนขยายกำลังการผลิต เนื่องจากเม็ดเงินลงทุนถูกใช้จ่ายในประเทศเพื่อซ่อมแซมเพิ่มประสิทธิภาพ มากกว่านำเข้าสินค้าทุน สอดคล้องกับอัตราการใช้กำลังการผลิตยังทรงตัวที่ 58.3%